A Tanács 352/78/EGK rendelete
(1978. február 20.)
a közös agrárpolitika alapján nyújtott, majd elveszített biztosítékok, letétek és garanciák jóváírásáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a legutóbb a 2788/72/EGK rendelettel [1] módosított, a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 2. cikke (2) bekezdésére és 3. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére [3],
mivel a közösségi rendeletekben számos biztosítékot követelnek meg a mezőgazdasági termékekre vonatkozó műveletekkel kapcsolatban; mivel rendelkezést kell hozni e biztosítékok jóváírásáról, amennyiben ezek elvesznek;
mivel a legtöbb esetben, ahol biztosítékok vesznek el, az Európai Mezőgazdasági Orientációs és Garanciaalap (EMOGA) pénzügyi veszteséget szenved, vagy azért, mert finanszírozott egy intézkedést és a piaci szereplő nem teljesítette a kötelezettségeit, vagy azért, mert a piaci szereplő mulasztása a későbbiekben okoz költségeket az EMOGA-nak; mivel ezt a veszteséget a későbbiekben kompenzálni kell az elveszített biztosítékokat az EMOGA költségeinek csökkentésére használva;
mivel azonban azokat a biztosítékokat, amelyek nem az EMOGA pénzügyi kockázatát vagy veszteségét fedezik, a tagállamoknak kell megtartaniuk;
mivel az élelmiszersegély-műveletekkel kapcsolatban elveszített biztosítékokat az érintett élelmiszersegélyek költségeinek csökkentésére kell felhasználni;
mivel az is helyes, hogy egy egyedi művelet részeként elveszített biztosítékokat az ilyen típusú művelettel kapcsolatos költségek csökkentésére kell felhasználni;
mivel hasonló szabályok már léteznek bizonyos ágazatokban; mivel ezeket hatályon kívül kell helyezni,
ELFOGADTA EZT A RENDELETET:
1. cikk
(1) Ez a rendelet a közös agrárpolitika alapján elfogadott rendelkezések szerint letétbe helyezett összes biztosítékra, letétre és garanciára (a továbbiakban: biztosíték) vonatkozik.
(2) E rendelet azonban nem vonatkozik
a) az előzetes rögzítést tartalmazó, vagy anélküli kiviteli vagy behozatali engedélyek kiadásával kapcsolatban szolgáltatott biztosítékokra;
b) a pályázati eljárás szerint letétbe helyezett biztosítékra, amennyiben a biztosíték csupán az ajánlattevők ajánlatainak komolyságát biztosítja;
c) arra a letétbe helyezett biztosítékra, amely egy, a 70/243/ESZAK, EGK, Euratom határozatban [4] saját közösségi forrásként meghatározott vám megfizetését biztosítja, amennyiben e vám összegét a 2891/77/EGK, Euratom, ESZAK rendelet [5] 2. cikkének (1) bekezdése szerint már meghatározták és a Bizottság rendelkezésére bocsátották.
2. cikk
(1) Az 1. cikkben említett bármely elveszített biztosítékot a tagállamok kifizető hatóságainak vagy szerveinek teljes egészében az EMOGA költségeinek csökkentésére kell felhasználniuk.
(2) Azonban az élelmiszersegély-műveletekkel kapcsolatban elveszített biztosítékokat a tagállamok kifizető hatóságainak vagy szerveinek az érintett élelmiszersegélyek költségeinek csökkentésére kell felhasználniuk.
3. cikk
(1) A 2. cikk (1) bekezdésében említett bármely biztosítékot le kell vonni:
a) az érintett visszatérítésből, ha a befejezett vagy tervezett művelet, amellyel kapcsolatban a biztosítékot letétbe helyezték, harmadik országokkal történő kereskedelemre vonatkozik;
b) az összes többi esetben az érintett intervenciós kiadásból.
(2) Amennyiben az EMOGA-ra terhelendő költségeket számlákkal igazolják, akkor ezeket a számlákat kell jóváírni a 2. cikk (1) bekezdésében említett biztosítékokkal.
4. cikk
A tej és tejtermékek belső piacára vonatkozó intervenciós kiadások finanszírozásáról szóló, 1970. november 10-i 2306/70/EGK tanácsi rendelet [6] 14. cikke és az olaj és zsír belső piacára vonatkozó intervenciós kiadások finanszírozásáról szóló, 1969. április 22-i 786/69/EGK tanácsi rendelet [7] 3. cikkének (1) bekezdése hatályát veszti.
5. cikk
E rendelet részletes végrehajtási szabályait a 729/70/EGK rendelet 13. cikkében megállapított eljárásnak megfelelően kell elfogadni.
6. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1978. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1978. február 20-án.